எஃப். ஜி. நடேச ஐயர்

எஃப். ஜி.  நடேச ஐயர் (F. G. Natesa Iyer, 11 நவம்பர் 1880 – 23 சனவரி 1963) இந்திய தேசியக் காங்கிரசில் செயற்பட்ட ஒரு விடுதலைப் போராட்ட வீரர் ஆவார். நவீன தமிழ் நாடகம், தமிழ்த் திரைப்படத்துறையின் முன்னோடிகளில் ஒருவராகத் திகழ்ந்தார். இவர் ஒரு திறமையான ஆசிரியரும் ஆவார், பல இளைஞர்களது தகுதியை அங்கீகரித்து, ஊக்குவித்தார். இவரது மாணவர்கள் பின்நாட்களில் கர்நாடக இசையில் சிறந்த கலைஞர்களாக மாறினர்.

ஆரம்ப வாழ்க்கை மற்றும் பின்னணி 
நடேச ஐயர் 1880 நவம்பர் 11 அன்று, ஜானகியம்மையார் (புதுக்கோட்டம்மா), கங்காதர சாஸ்திரி ஆகியோருக்கு மகனாகப் பிறந்தார். கங்காதர சாத்திரி அப்போது பிரித்தானியக் குடியேற்ற ஆட்சியின் கீழ் இந்தியத் துணைக்கண்டத்தின்  புதுக்கோட்டை மாநிலத்தின் சட்ட ஆலோசகராக இருந்தார். நடேச ஐயரின் மூத்த சகோதரர் ராவ் சாகிப் ஜி. கணபதி சாஸ்திரி புதுக்கோட்டை மாநிலத்தின் திவானாக இருந்தவர். இவரது குடும்பம் அப்பய்யா தீட்சிதர் பரம்பரையைச் சேர்ந்தது. நடேச ஐயர் இசை, நாடகம் மீதான ஈர்ப்பினால் பத்து வயதில் வீட்டை விட்டு சென்றார். மதுரா, திண்ணைவேலி - குயிலான் தொடருந்துக் கட்டுமானத் துறையில் ஒரு எழுத்தராக சேர்ந்தார்.

நடிகர் 
நடேச ஐயர் 1938-இல் கே. சுப்பிரமணியம் இயக்கத்தில் வெளிவந்த சேவாசதனம் திரைப்படத்தில் கதாநாயகனாக நடித்தார். ஐயர் இதில் "ஈசுவர ஐயர்" என்ற பாத்திரத்தில் நடித்தார். ம. ச. சுப்புலட்சுமி "சுமதி" என்ற பாத்திரத்தில் நடித்தார். சமூக சீர்திருத்தங்களுக்காக இத்திரைப்படம் பிரபலமானது. மூத்த மார்க்சியத் தலைவர் என். சங்கரய்யா, இத்திரைப்படத்தை இளம் பெண்களுக்கும், வயதான ஆண்களுக்கும் இடையிலான திருமணத்தைத் தேர்ந்தெடுக்கும் ஒரு "அசாதாரணப் படம்" என்று விவரித்தார். முதியவர் வேடத்தில் ஐயரின் நடிப்பை சங்கரய்யா குறிப்பாக பாராட்டினார்.

பொது வாழ்க்கை 
ஐயர் தென்னிந்திய ரயில்வே நிறுவனத்தில் (எஸ்ஐ ஆர்) ரயில்வே அதிகாரியாக இருந்தார். இவர் 1935 இல் மாவட்டப் போக்குவரத்து கண்காணிப்பாளராக ஓய்வு பெற்றார். இந்தப் பதவியை வகித்த முதல் இந்தியர் இவர் ஆவார். தென்னிந்திய ரயில்வேயின் நிர்வாக தலைமையகம் திருச்சிராப்பள்ளியில் இருந்தது. ஐயர் தனது வாழ்க்கையின் பெரும்பகுதி திருச்சியில் வாழ்ந்தார்.

தனிப்பட்ட நம்பிக்கை 
இரமண மகரிசியுடனும், அவரது ஆசிரமத்துடனும் நடேச ஐயர் மிகுந்த உளத் தொடர்பு கொண்டிருந்தார்.  சிவானந்த சரஸ்வதியின் அபிமானியாகவும் இருந்தார். இவர் எழுதிய அஞ்சலிக்குறிப்பு தெய்வீக வாழ்க்கை சங்கத்தின் ஓரு வெளியீட்டில் வெளியானது.

ஐயர், தமிழ்ப் பிராமண சமூகத்தின் வடமா துணைப் பிரிவின் ஸ்மார்த்தப் பாரம்பரியத்தைச் சேர்ந்தவர் என்று அனுமானிக்கப்படலாம் . இவர்கள் அத்வைத வேதாந்தத்தை அடிப்படையாகக் கொண்டிருந்தனர்.

மறைவு 
நடேச ஐயர் 1963 சனவரியில் போபாலில் உள்ள அவரது மகள் திரிபுரசுந்தரியின் வீட்டில் தனது 82-வது அகவையில் மறைந்தார். இவரது உடல் போபாலில் இராணுவ மரியாதையுடன் தகனம் செய்யப்பட்டது.

மேற்கோள்கள்

வெளி இணைப்புகள் 
ரசிக ரஞ்சன சபா
F.G. NATESA IYER (1880-1963), Actor, philanthropist and patron of arts, T. S. Mani

1880 பிறப்புகள்
1963 இறப்புகள்
தமிழ்நாட்டு இந்திய விடுதலைப் போராட்ட வீரர்கள்
திருச்சிராப்பள்ளி அரசியல்வாதிகள்
இந்தியத் திரைப்பட நடிகர்கள்
இந்தியத் தமிழர்
தமிழ் நடிகர்கள்
இந்திய தேசிய காங்கிரஸ் அரசியல்வாதிகள்
தமிழ்நாட்டு நடிகர்கள்